<classify> MSANII mkongwe nchini Uganda na Afrika Mashariki, Jose Mayanga maarufu kama Jose Chameleone amemwomba Rais wa nchi hiyo Yoweri Museveni kumsamehe Mbunge wa Jimbo la Kyaddondo Mashariki nchini Uganda, Robert Kyagulanyi Ssentamu maarufu kwa jina la Bobi Wine.Msanii huyo ambaye aghalabu huimba nyimbo zake kwa lugha ya Kiswahili alituma ujumbe katika kurasa zake za mitandao ya kijamii akisema Rais Museveni kwa kiasi kikubwa amekuwa alama ya kusamehe na ujenzi wa taifa.Amemwomba kutumia alama yake hiyo nzuri kwa Waganda kumsamehe Bobi Wine na kumtoa kizuizini mbunge huyo kijana aliyekamatwa kutokana na fujo zilizotokea wakati wa uchaguzi mdogo wa jimbo la Arua ambapo mgombea huru aliyekuwa akiungwa mkono na Bobi alishinda.Katika ujumbe wake kwa Rais Museveni uliosomwa na kupata wachangiaji zaidi ya 800 ndani ya saa moja, Chameleone amesema anasikitika kwa kile kilichotokea wilayani Arua na kuharibu gari la Rais Museveni, lakini anaomba hilo liwe tukio la kisiasa na lisitokee tena.Kwa bahati mbaya tukio hilo liliharibu gari lako, limetusikitisha sana, roho ya mtu imepotea na mwenzetu, mwimbaji mwenzetu, kaka yetu na mbunge mteule yupo katika hali tete, imesema sehemu ya ujumbe hiyo.Mheshimiwa Rais, kijana wako Bobi Wine anaweza kuwa amekosea katika kutekeleza baadhi ya sera zake, hiyo ni changamoto inayoweza kurekebishwa, nakuomba umsamehe ili aendelee na kazi ya kuijenga Uganda yetu, ulisema ujumbe wa Chameleone.Bobi Wine alifikishwa katika mahakama ya kijeshi mjini Gulu akikabiliwa na mashitaka ya kumiliki silaha.Mbali na Bobi Wine, wabunge wengine waliokamatwa ni pamoja na Gerald Karuhanga wa Manispaa ya Ntungamo.Wabunge wengine waliokamatwa kutokana na vurugu za Uchaguzi mdogo wa Arua ni mbunge Paul Mwiru wa Jinja Mashariki, Michael Mabikke ambaye ni mbunge wa zamani wa Makindye Magharibi na Kassiano Wadri ambaye ndiye mbunge mteule wa Manispaa ya Arua aliyechukua nafasi ya Ibrahim Abiriga aliyeuawa Juni mwaka huu.  <topic>: kitaifa 